สร้างวินัยการซื้อขายฟิวเจอร์สด้วย Stop Order ตอนที่ 2
การใช้คำสั่ง Stop Oder สามารถช่วยให้ผู้ลงทุนสามารถกำหนดจังหวะในการซื้อขายฟิวเจอร์สได้ตามเป้าหมายที่กำหนด โดยในสัปดาห์นี้ คอลัมน์ &#8220;นัดพบอนุพันธ์&#8221; ขอนำประเด็นที่ควรคำนึงในกรณีที่ต้องการ Stop Loss มาเล่าให้ฟังเพิ่มเติมกันนะครับ
24 ส.ค. 2555

การใช้คำสั่ง Stop Oder สามารถช่วยให้ผู้ลงทุนสามารถกำหนดจังหวะในการซื้อขายฟิวเจอร์สได้ตามเป้าหมายที่กำหนด โดยในสัปดาห์นี้ คอลัมน์ “นัดพบอนุพันธ์” ขอนำประเด็นที่ควรคำนึงในกรณีที่ต้องการ Stop Loss มาเล่าให้ฟังเพิ่มเติมกันนะครับ 
คำสั่ง Stop Order สามารถใช้ควบคุมผลขาดทุนได้ โดยการกำหนดว่า หากราคาตลาดเคลื่อนไหวแตะระดับราคาที่กำหนด (Stop Price) ให้ส่งคำสั่งซื้อขายเข้าไปในตลาดทันทีเพื่อตัดผลขาดทุน อย่างไรก็ตามการใช้คำสั่งประเภทนี้ มีข้อควรระวังในเรื่องการกำหนดราคาที่เป็นเงื่อนไขเพื่อให้โปรแกรมส่งคำสั่งเพื่อตัดขาดทุนเข้าไปในระบบ (Stop Price) และ การกำหนดราคาซื้อขายเพื่อใช้ตัดขาดทุน 
ในส่วนของการกำหนด Stop Price หากกำหนดราคาที่ไม่เหมาะสม เช่น ตั้งราคาแคบเกินไปเมื่อเทียบกับการเคลื่อนไหวของราคาฟิวเจอร์สในช่วงเวลาดังกล่าว โดยเฉพาะเวลาที่ดัชนีเคลื่อนไหวผันผวนมาก ก็อาจทำให้เกิดการตัดขาดทุนก่อนเวลาอันควร และอาจสร้างความเสียหายให้กับพอร์ตโดยรวมได้ 
เพื่อป้องกันการตั้ง Stop Price ที่แคบเกินไป สิ่งที่ผู้ลงทุนควรประเมิน คือ สภาวะตลาดในช่วงนั้นว่ามีความผันผวนมากเพียงใด ประกอบกับความสามารถของตัวเองว่าสามารถแบกรับผลขาดทุนได้มากน้อยแค่ไหน และหากกำหนดจุด Stop Price ไว้ที่ระดับดังกล่าวแล้ว พอร์ตจะเหลือเงินสักเท่าไร อย่างเช่น ตั้งเป็นเงื่อนไขว่ารับผลขาดทุนได้ไม่เกิน 3% ของระดับราคาที่เคยเปิดสถานะไว้ เช่น หากเปิด Long KTB Futures ไว้ที่ 17.40 บาท ก็อาจกำหนดจุด Stop price ไว้ที่ 16.88 บาท [= 17.40 * (10.03)] เป็นต้น 
นอกจากนี้ หากผู้ลงทุนเลือกส่งราคาซื้อขายเพื่อใช้ตัดขาดทุนแบบ Limit Price ก็จะมีข้อควรระวังเพิ่มเติมในส่วนของการกำหนดระดับ Limit Price ที่จะตั้งเพื่อซื้อหรือขายสัญญาตามที่ต้องการ เนื่องจากหากกำหนด Limit Price ไว้ใกล้กับระดับที่กำหนดไว้เป็น Stop Price และราคาฟิวเจอร์สมีการเปลี่ยนแปลงรวดเร็วและรุนแรง อาจจะทำให้ระดับราคาที่ผู้ลงทุนส่งเข้าไปนั้นไม่เหมาะสมกับการเสนอซื้อ/ขายที่ดีที่สุดในช่วงเวลาดังกล่าว จนอาจทำให้ท่านไม่สามารถปิดสถานะได้ทันกาลและเกิดเป็นผลขาดทุนเนื่องจากไม่สามารถ Cut Loss ได้ตามที่ต้องการ 
ปัจจุบันบรรดาบริษัทหลักทรัพย์ต่างๆ มีการนำเสนอเครื่องมือ หรือบทวิเคราะห์เพื่อให้ข้อมูลผู้ลงทุนในการตัดสินใจว่าจุดใดจะเหมาะสมในการกำหนดเป็น Stop Price หรือ Limit Price เพื่อช่วยในการควบคุมความเสี่ยงจากการซื้อขายฟิวเจอร์ส นอกจากนี้ในด้านกลับกันผู้ลงทุนยังสามารถประยุกต์ใช้เครื่องมือดังกล่าว ในการสร้างผลกำไรให้กับพอร์ตลงทุนเมื่อถึงเวลาเหมาะสมที่จะปิดสถานะ แต่อย่างไรก็ตามการใช้คำสั่ง Stop Loss ที่เหมาะสมก็ยังขึ้นอยู่กับเงื่อนไขการลงทุนของผู้ลงทุนแต่ละรายที่จะต้องประเมินความสามารถในการรับความเสี่ยงของตนเองเป็นสำคัญ 
พิเศษ!!! ตลาดอนุพันธ์ฯ ร่วมกับ บล.โกลเบล็ก เชิญท่านร่วมงานสัมมนา “มองให้ตรง ฟันธงด้วยเทคนิค” ในวันพุธที่ 12 ก.ย. 2555 เวลา 08.30–12.00 น. ณ หอประชุมศาสตราจารย์สังเวียน อินทรวิชัย อาคารตลาดหลักทรัพย์แห่งประเทศไทย ผู้สนใจสามารถติดตามรายละเอียดเพิ่มเติมได้ทาง www.TFEX.co.th หรือ SET Call Center 02-229-2222 โดยไม่เสียค่าใช้จ่าย